সনাতন জৌলুস না হারিয়েও স্বমহিমায় চৌধুরী বাড়ির দুর্গাপুজো

আলিপুরদুয়ার: বাংলায় দুর্গাপুজো (Durga Puja 2025) মানেই ঐতিহ্য আর পারিবারিক আবেগের মিলনমেলা। আগমনীর বার্তায় মুখর প্রকৃতি। চলছে প্রস্তুতি। বর্ষার শ্যাওলা সরিয়ে রঙ চড়ছে ঠাকুর দালানে। সনাতন জৌলুস না হারিয়েও স্বমহিমায় রয়ে গিয়েছে বাড়ির পুজোর ঐতিহ্য৷ আলিপুরদুয়ারের চৌধুরি বাড়ির (Alipurduar Chowdhurys durga puja) সদস্যরা ব্যস্ত প্রাচীন দুর্গা পুজোর আয়োজনে।

পুজোর বাকি আর হাতে গোনা আর কয়েকদিন। সারা রাজ্যোর পাশাপাশি ব্যস্ততা তুঙ্গে আলিপুরদুয়ার জেলাজুড়ে। আলিপুরদুয়ারের অন্যতম দুর্গাপুজো চৌধুরি বাড়ির পুজো। ইতিমধ্যেই চলছে ঠাকুরদালান পরিস্কারের কাজ। শুরু হয়েছে রীতি মেনে বাড়িতেই দুর্গামূর্তি তৈরির কাজ। প্রায় ২৫০ বছরের প্রাচীন পুজো। সেন বংশের আমল থেকে হয়ে আসছে এই পুজো। পূর্বে অবিভক্ত বাংলার নদীয়ার ফুলিয়াতে প্রথম পুজো শুরু হয়। এরপর বাংলা বিভক্ত হওয়ার পর জমিদারি নিয়ে বাংলাদেশের ময়মনসিংহে চলে যান চৌধুরি পরিবার। ১৯৫০ সালে চলে আসেন আলিপুরদুয়ারে। রীতি মেনে প্রত্যেক বছর চলে পুজো। অষ্টমীর দিন দুর্গামন্ডপে কালীপুজো করা হয়। যা এই বাড়ির পুজোর অন্যতম বৈশিষ্ট্য।

আরও পড়ুন:দুর্গাপুজোয় চমক, বিশ্ববাংলার অর্ডারে বাজারে আসছে কালনার মসলিন শাড়ি

চৌধুরি বাড়ির এই ঐতিহ্যবাহী পুজোয় একসময় সামিল হয়েছিলেন সস্ত্রীক প্রাক্তন মুখ্যমন্ত্রী সিদ্ধার্থ শঙ্কর রায়। এই পরিবারের সদস্যদের মধ্যে অনেকেই বাইরে থাকেন। তবে পুজোর কয়েকটা দিন সবাই মিলিত হন। চৌধুরি বাড়ির দুর্গাপুজো শুধু উৎসব নয়, এ যেন প্রজন্মের পর প্রজন্ম ধরে টিকে থাকা ঐতিহ্যের স্বাক্ষী।

অন্য খবর দেখুন